送王考功江東漕
作者：魏了翁
朝代：宋

paragraphs: 分部設將漕，黈旒寄聰明。
直須撼山嶽，亡但採畸贏。
而况江以東，襟淮翼吳荆。
民力九十空，所恃人爲城。
南宮輟望郎，方輸餉連營。
熒煌鵲錦袍，明日趨遐征。
陽春脚未到，淑氣先流鶑。
向來嵇中散，僅試薶九京。
阿兄亦未究，有書今在楹。
驅車踏前軌，若木以爲程。
千里隔香案，洗目觀澄清。